**อย. / สสจ. ปูพรมตรวจร้านค้าจำหน่ายอาหาร เครื่องสำอางลักลอบนำเข้าทั่วประเทศ**

**เภสัชกรวีระชัย นลวชัย รองเลขาธิการคณะกรรมการอาหารและยา** เผย จากการตรวจสอบเฝ้าระวังการจำหน่ายผลิตภัณฑ์สุขภาพในเขตกรุงเทพมหานคร สำนักงานคณะกรรมการอาหารและยา (อย.) ตรวจพบร้านค้าจำหน่ายอาหาร เครื่องสำอางลักลอบนำเข้าจากต่างประเทศหลายร้าน กระจายอยู่ในหลายเขต พนักงานเจ้าหน้าที่ได้สั่งให้ระงับการจำหน่าย ตรวจยึดของกลางและดำเนินคดีตามกฎหมายแล้ว

อย. จึงขยายผลการตรวจสอบไปทั่วประเทศ โดยประสานสำนักงานสาธารณสุขจังหวัด (สสจ.) ทุกจังหวัดร่วมตรวจสอบร้านค้าในเขตจังหวัดของตนเอง บัดนี้ได้รับรายงานว่ามีการตรวจร้านค้าทั้งสิ้น 399 แห่ง พบร้านค้าจำหน่ายอาหาร/เครื่องสำอางลักลอบนำเข้า แสดงฉลากภาษาต่างประเทศ ไม่มีฉลากภาษาไทย 49 แห่ง (ร้อยละ 12.28) พบอาหาร เครื่องสำอางลักลอบนำเข้า 626 รายการ พนักงานเจ้าหน้าที่ได้สั่งระงับการจำหน่าย ตรวจยึดสินค้าผิดกฎหมาย และดำเนินคดีเจ้าของร้านแล้ว อย. และ สสจ. จะตรวจสอบเฝ้าระวังร้านค้าทั้งรายเดิมที่เคยพบการกระทำผิดและรายใหม่เป็นระยะ หากพบการกระทำผิด จำหน่ายสินค้าลักลอบนำเข้า ไม่แสดงฉลากภาษาไทย ไม่มีเครื่องหมาย อย. หรือเลขที่ใบรับจดแจ้ง ผู้จำหน่ายจะต้องถูกดำเนินคดีตามกฎหมาย จึงขอเตือนไปยังผู้ประกอบการร้านค้าว่าต้องมีการคัดเลือกและความรับผิดชอบต่อผลิตภัณฑ์สุขภาพที่นำเข้ามาจำหน่าย ด้วยการตรวจสอบฉลากรวมถึงการได้รับอนุญาตจาก อย. ก่อนจำหน่ายแก่ผู้บริโภค สำหรับผู้บริโภคควรให้ความสำคัญกับการตรวจสอบเครื่องหมาย อย. ก่อนเลือกซื้อผลิตภัณฑ์สุขภาพ สินค้ามีฉลากภาษาไทยแสดงข้อมูลครบถ้วน ถูกต้อง อาหารต้องมีเลขสารบบอาหารในกรอบเครื่องหมาย อย. เครื่องสำอางต้องมีเลขที่ใบรับจดแจ้ง เลือกซื้อจากร้านค้าที่มีหลักแหล่งน่าเชื่อถือ เพราะหากใช้แล้วเกิดปัญหาจะได้ติดตามย้อนกลับเพื่อตรวจสอบได้ ทั้งนี้ ผู้บริโภคสามารถตรวจสอบข้อมูลการได้รับอนุญาตได้ทางเว็บไซต์ www.fda.moph.go.th หัวข้อ “ตรวจสอบการอนุญาตผลิตภัณฑ์สุขภาพ” ทั้งนี้ หากผู้บริโภคพบผลิตภัณฑ์สุขภาพที่สงสัยว่าจะไม่ปลอดภัย สามารถแจ้งร้องเรียนได้ที่ สายด่วน อย. 1556 หรือผ่าน Line@FDAThai, Facebook : FDAThai หรือ E-mail : 1556@fda.moph.go.th ตู้ ปณ. 1556 ปณฝ. กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 **วันที่เผยแพร่ข่าว 26 เมษายน 2567 ข่าวแจก 155 / ปีงบประมาณ พ.ศ. 2567**